CELEX: 52018PC0613
Language: hu
Date: 2018-09-04
Title: Javaslat A TANÁCS RENDELETE az (EU) 2018/120 rendeletnek a farkassügérre vonatkozó halászati lehetőségek tekintetében történő módosításáról

EURÓPAI BIZOTTSÁG
            Brüsszel, 2018.9.4.
            COM(2018) 613 final
            2018/0321(NLE)
            Javaslat
            A TANÁCS RENDELETE
            az (EU) 2018/120 rendeletnek a farkassügérre vonatkozó halászati lehetőségek tekintetében történő módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az (EU) 2018/120 tanácsi rendelet meghatározza az egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó 2018. évi halászati lehetőségeket. Az említett halászati lehetőségeket érvényességük ideje alatt általában többször is módosítják.
            
            
               •Összhang a szabályozási terület jelenlegi rendelkezéseivel
            
            
               A javasolt intézkedések a közös halászati politika célkitűzéseivel és szabályaival összhangban kerültek kidolgozásra, és összeegyeztethetők a fenntartható fejlődést célzó uniós politikával.
            
            
               •Összhang az Unió egyéb szakpolitikáival
            
            
               A javasolt intézkedések összhangban állnak más uniós szakpolitikákkal és különösen a környezetvédelmi politikákkal.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               E javaslat jogalapja az Európai Unió működéséről szóló szerződés 43. cikkének (3) bekezdése.
            
            
               Az Európai Uniónak a vízi élővilág fenntartható kiaknázására vonatkozó kötelezettségei az új KHP-alaprendelet 2. cikkében meghatározott kötelezettségekből fakadnak.
            
            
               •Szubszidiaritás (nem kizárólagos hatáskör esetén)
            
            
               A javaslat a Szerződés 3. cikke (1) bekezdésének d) pontjában említettek szerint az Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               •Arányosság
            
            
               
                  A javaslat megfelel az arányosság elvének a következő ok miatt: a KHP közös politika. A Szerződés 43. cikke (3) bekezdésének megfelelően a Tanács feladata, hogy intézkedéseket fogadjon el a halászati lehetőségek meghatározására és elosztására vonatkozóan.
               
            
            
               •A jogi aktus típusának megválasztása
            
            
               Javasolt eszköz: rendelet. 
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
         
         
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Tárgytalan
               
            
            
               •Konzultáció az érdekelt felekkel
            
            
               
                  A javaslat figyelembe veszi az érdekelt felektől, a tanácsadó testületektől, a nemzeti közigazgatásoktól, a halászok szervezeteitől és a nem kormányzati szervezetektől kapott visszajelzéseket. 
               
            
            
               ••A szakvélemények összegyűjtése és felhasználása
            
            
               
                  A javaslat a Nemzetközi Tengerkutatási Tanácstól (ICES) kapott tudományos szakvéleményeken
                     1
                   alapul.
               
            
            
               •Hatásvizsgálat
            
            
               A halászati lehetőségekre vonatkozó rendelet hatályát a Szerződés 43. cikkének (3) bekezdése határozza meg.
            
            
               •Célravezető szabályozás és egyszerűsítés
            
            
               
                  Tárgytalan.
               
            
            
               •Alapjogok
            
            
               
                  Tárgytalan.
               
            
            
               4.KÖLTSÉGVETÉSI VONZATOK
            
            
               
                  A javasolt intézkedések nincsenek hatással a költségvetésre.
               
            
            
               5.EGYÉB ELEMEK
            
            
               •A javaslat egyes rendelkezéseinek részletes magyarázata
            
            
               A javaslat értelmében az (EU) 2018/120 rendelet az alábbiakban leírtak szerint módosul.
            
            
               Farkassügér
            
            
               2018. július 2-án az ICES felülvizsgált szakvéleményt adott ki az ICES 4b–c, 7a és 7d–h körzetben (az Északi-tenger középső és déli része, Ír-tenger, La Manche csatorna, Bristoli-csatorna és Kelta-tenger) élő farkassügérről. Szakvéleményében az ICES jelezte, hogy a korábbi becslésekhez képest a hobbihorgászat által előidézett halászati mortalitás alacsonyabb, a kifogás után visszadobott halak túlélési aránya pedig magasabb. Ezért a 2018. október–december időszakban a hobbihorgászok számára a horgászatot indokolt napi egy halra korlátozni.
            
            
               2018/0321 (NLE)
            
         
         
            
               Javaslat
            
            
               A TANÁCS RENDELETE
            
            
               az (EU) 2018/120 rendeletnek a farkassügérre vonatkozó halászati lehetőségek tekintetében történő módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 43. cikke (3) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Az (EU) 2018/120 tanácsi rendelet
                  2
                meghatározza az egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó 2018. évi halászati lehetőségeket.
            
            
               (2)A Nemzetközi Tengerkutatási Tanács (ICES) felülvizsgált szakvéleményt adott ki az ICES 4b–c, 7a és 7d–h körzetben (az Északi-tenger középső és déli része, Ír-tenger, La Manche csatorna, Bristoli-csatorna és Kelta-tenger) élő farkassügérről (Dicentrarchus labrax) a 2018. évre vonatkozóan. A szakvélemény szerint a maximális fenntartható hozammal (MFH) való összhang érdekében a kereskedelmi halászat és a hobbihorgászat keretében kifogott teljes mennyiség nem haladhatja meg a 880 tonnát. Az állomány helyreállítását biztosító intézkedéseknek köszönhetően a biomassza 2018-ban várhatóan növekedni fog. Szakvéleményében az ICES jelezte, hogy a korábbi becslésekhez képest a hobbihorgászat által előidézett halászati mortalitás alacsonyabb, a kifogás után visszadobott halak túlélési aránya pedig magasabb (vagyis a halászati mortalitás 15 % helyett csak 5 %). Ezért helyénvaló előírni, hogy a 2018. október–december időszakban hobbihorgászat keretében kifogott farkassügérek közül horgászonként napi egy halegyed megtartható legyen.
            
            
               (3)Az (EU) 2018/120 rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2018/120 rendelet 9. cikke (4) bekezdésének helyébe a következő szöveg lép:
            
            
               „(4) Az ICES 4b, 4c és 7a–7k körzetben – többek között a partról – folytatott hobbihorgászat keretében:
            
            
               a) 2018. január 1. és szeptember 30. között minden kifogott farkassügért azonnal vissza kell engedni a tengerbe. Az említett időszakban az adott területen kifogott farkassügéreket tilos a fedélzeten tartani, áthelyezni, átrakni vagy kirakodni;
            
            
               b) 2018. október 1. és december 31. között minden horgász naponta legfeljebb egy kifogott faskassügért megtarthat.”
            
            
               2. cikk 
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
         
         
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        
                  http://www.ices.dk/community/advisory-process/Pages/Latest-advice.aspx
                   
               
               
                  
                     (2)
                  
                        A Tanács (EU) 2018/120 rendelete (2018. január 23.) egyes halállományok és halállománycsoportok tekintetében az uniós vizeken, valamint az uniós halászhajók tekintetében egyes nem uniós vizeken alkalmazandó halászati lehetőségeknek a 2018. évre történő meghatározásáról (HL L 27., 2018.1.31., 1. o.).